ทองคำทำจุดต่ำสุดรอบ 7 เดือน เข้าสู่ขาลงแล้ว จริงหรือ?? - FINNOMENA
เมื่อวันที่ 18 กุมภาพันธ์ 2564 ราคาทองหลุด 25,200 บาท ทำจุดต่ำสุดใหม่ในรอบ 7 เดือน จากก่อนหน้านี้เริ่มมีการมองราคาทองจะถึง 3,000 ดอลลาร์สหรัฐฯ ต่อออนซ์ หรือประมาณ 40,000 บาทต่อบาททองคำ ทำให้นักลงทุนหันมาลงทุนทองมากขึ้น แต่ต้องผิดหวังเพราะราคาปรับลงต่อเนื่อง
4 มี.ค. 2564

ทองคำทำจุดต่ำสุดรอบ 7 เดือน เข้าสู่ขาลงแล้วจริงหรือ แนะเป็นโอกาสลงทุนทองถูก
คุณธีรรัฐ จุฑาวรากุล กรรมการผู้จัดการบริษัท อินเตอร์โกลด์ โกลด์เทรด จำกัด เผยว่า  เมื่อวันที่ 18 กุมภาพันธ์ 2564 ราคาทองหลุด 25,200 บาท ทำจุดต่ำสุดใหม่ในรอบ 7 เดือน จากก่อนหน้านี้เริ่มมีการมองราคาทองจะถึง 3,000 ดอลลาร์สหรัฐฯ ต่อออนซ์ หรือประมาณ 40,000 บาทต่อบาททองคำ ทำให้นักลงทุนหันมาลงทุนทองมากขึ้น แต่ต้องผิดหวังเพราะราคาปรับลงต่อเนื่อง
นายธีรรัฐ กล่าวว่า ขณะนี้เกิดคำถามว่าทองคำจะลงไปถึงไหน หากดูจากหลายเดือนที่ผ่านมา จะเห็นภาพเงินกำลังไหลไปสู่สินทรัพย์เสี่ยงเป็นหลัก สังเกตจากดัชนีหุ้นทั่วโลกกำลังทำจุดสูงสุดใหม่เรื่อย ๆ ซึ่งเงินจำนวนมากที่ไหลเข้าสินทรัพย์เสี่ยง ก็มาจากการเทขายสินทรัพย์ปลอดภัย ทั้งพันธบัตรรัฐบาล โดยเฉพาะในกลุ่มประเทศที่พัฒนาแล้ว รวมถึงทองคำ
“ผลจากการที่พันธบัตรรัฐบาลสหรัฐฯ โดนเทขายอย่างหนัก ทำให้ผลตอบแทนของพันธบัตร 10 ปี ปรับตัวขึ้นจาก 0.5% สู่ 1.2% และตลาดคาดการณ์ว่าอัตราผลตอบแทนพันธบัตรจะปรับตัวสูงขึ้นอีก หากเป็นจริง ทองคำต้องโดนเทขาย เพราะหากเปรียบเทียบกับการถือพันธบัตร ทองคำไม่มีดอกเบี้ยหรือผลตอบแทนใด ๆ ขณะที่พันธบัตรให้ผลตอบแทนสูงขึ้น ทำให้นักลงทุนสถาบันมีความสนใจทองคำลดลง” นายธีรรัฐกล่าว
นายธีรรัฐ กล่าวว่า คำถามต่อมาคือผลตอบแทนพันธบัตรรัฐบาลจะปรับตัวขึ้นเรื่อย ๆ หรือไม่ ส่วนตัวมองว่าผลตอบแทนพันธบัตรรัฐบาลที่ปรับตัวสูงขึ้นขณะนี้เป็นเรื่องธรรมชาติ เปรียบเสมือนการรีบาวด์ทั่ว ๆ ไป แต่ไม่ได้จะเป็นขาขึ้น เพราะหากผลตอบแทนพันธบัตรรัฐบาลปรับตัวเป็นขาขึ้นได้จริง ๆ ระบบการเงินโลกคงมีปัญหาอย่างมาก เช่น จากต้นปีให้ผลตอบแทน 0.5% หากขึ้นไปที่ 2% บ่งบอกว่าภาระการจ่ายดอกเบี้ยของรัฐบาลกำลังเพิ่มขึ้นถึง 4 เท่า ซึ่งในทางปฏิบัติเป็นไปไม่ได้ที่รัฐบาลจะสามารถจ่ายดอกเบี้ยไหว “ผมมองว่าธนาคารกลางสหรัฐฯ (เฟด) คงจะไม่ยอมให้เป็นเช่นนั้น และเมื่อไรที่เฟดออกประกาศควบคุมผลตอบแทนพันธบัตรรัฐบาล เงินก็จะไหลกลับสู่ทองคำอีกครั้ง และส่งผลให้ราคาทองกลับเป็นขาขึ้น” นายธีรรัฐกล่าว
นายธีรรัฐ กล่าวว่า อย่างไรก็ตาม กระแสเทขายทองคำขณะนี้ยังมีอยู่ ทำให้ระยะสั้นราคาทองคำยังสามารถลงตามได้ โดยทางเทคนิคระยะสั้น แนวรับสำคัญจะอยู่บริเวณ 24,900 บาท หากราคาลงถึงระดับนี้ แนะนำซื้อ ถือเป็นราคาที่ได้เปรียบในระยะยาว เพราะอาจไม่มีโอกาสได้ซื้อทองราคา 25,000 บาทอีกแล้ว ก็เป็นได้
Intergold Gold Trade
แท็ก:
Advance
Article
Knowledge
Short Content
ทอง
ทองคำ
ราคาทอง
แชร์บทความ: